62022TJ0171_RES
Predmet T-171/22
ORiOS
protiv
Europske komisije
Presuda Općeg suda (deveto vijeće) od 6. rujna 2023.
„Javna služba – Dužnosnici – Starosna mirovina – Mirovinska prava stečena prije stupanja u službu Unije – Prijenos u sustav Unije – Trajanje službe kraće od deset godina – Smrt – Odbijanje povrata kapitalizirane vrijednosti prenesenih nacionalnih mirovinskih prava i mirovinskih prava stečenih u MSIEU-u – Članak 11. stavak 1. i članak 12. stavak 1. točka (b) Priloga VIII. Pravilniku o osoblju – Stjecanje bez osnove”
Dužnosnici – Mirovine – Mirovinska prava stečena prije stupanja u službu Unije – Prijenos u sustav Unije – Otkaz i smrt dužnosnika – Odbijanje povrata njegovim pravnim sljednicima kapitala koji se sastoji od prenesenih nacionalnih mirovinskih prava i mirovinskih prava stečenih u sustavu Unije – Preminuli dužnosnik koji nije zatražio prijenos svojih mirovinskih prava u drugi mirovinski sustav nakon svojeg otkaza i prije svoje smrti – Postojanje Unijina stjecanja bez osnove – Nepostojanje
(Pravilnik o osoblju za dužnosnike, Prilog VIII., čl. 11. st. 1. i 2. i čl. 12. st. 1. t. (b))
(t. 33., 46.-52., 54.-56.)
Kratak prikaz
Tužitelji, OR i OS, djeca su i jedini nasljednici preminulog dužnosnika A, koji je stupio u službu Europske unije 16. srpnja 2003.
U rujnu 2005. preminuli dužnosnik proveo je prijenos kapitalizirane vrijednosti nacionalnih mirovinskih prava stečenih prije stupanja u službu Unije u mirovinski sustav institucija Europske unije (u daljnjem tekstu: MSIEU). Zatim je dobio dopust za osobne potrebe za razdoblje od 17. rujna 2008. do svojeg otkaza 16. rujna 2020.
Na dan podnošenja otkaza preminuli dužnosnik pitao je Ured Europske komisije za upravljanje individualnim materijalnim pravima i njihovu isplatu (PMO) o postupku koji treba slijediti radi prijenosa mirovinskih prava stečenih u okviru MSIEU-a u drugi mirovinski sustav. Međutim, preminuo je 5. siječnja 2021. a da nije formalno podnio zahtjev u tom smislu.
Tužitelji, u svojstvu pravnih sljednika, podnijeli su 18. ožujka 2021. zahtjev za povrat, s jedne strane, kapitalizirane vrijednosti nacionalnih mirovinskih prava koja je preminuli dužnosnik stekao prije svojeg stupanja u službu Unije i koja su prenesena u MSIEU i, s druge strane, kapitalizirane vrijednosti mirovinskih prava koja je potonji stekao u okviru MSIEU-a prije svoje smrti.
PMO je odlukom od 12. srpnja 2021. (u daljnjem tekstu: pobijana odluka) odbio taj zahtjev, navodeći da preminuli dužnosnik nije mogao ostvariti pravo na mirovinu Unije jer je bio u službi manje od deset godina i da nijedna odredba Pravilnika o osoblju ne omogućuje povrat kapitalizirane vrijednosti mirovinskih prava stečenih u okviru MSIEU-a, uključujući prava koja je bivši dužnosnik prenio u MSIEU.
Opći sud, kojem su tužitelji podnijeli tužbu, odbija njihovu tužbu, pružajući pojašnjenja o postupcima prijenosa nacionalnih mirovinskih prava stečenih prije stupanja u službu Unije u MSIEU kao i mirovinskih prava stečenih u okviru MSIEU-a u drugi mirovinski sustav, u kontekstu smrti bivšeg dužnosnika ili člana osoblja.
Ocjena Općeg suda
Opći sud odbija jedini tužbeni razlog za poništenje koji se temelji na Unijinu stjecanju bez osnove, pri čemu uvodno podsjeća na to da tužba za povrat na temelju Unijina stjecanja bez osnove zahtijeva ispunjenje dvaju kumulativnih uvjeta, odnosno dokaza, s jedne strane, stjecanja bez valjane pravne osnove Unije i, s druge strane, tužiteljeva osiromašenja zbog navedenog stjecanja.
Kad je riječ o prvom uvjetu, Opći sud ističe da odredbe Pravilnika o osoblju predviđaju mogućnost da dužnosnici ili članovi osoblja koji stupaju u službu Unije prenesu u MSIEU mirovinska prava stečena na temelju svojih prethodnih profesionalnih djelatnosti (u daljnjem tekstu: prijenos „in”) (
1
) kao i mogućnost da oni koji prestanu obavljati svoje dužnosti u službi Unije prenesu prava stečena u okviru MSIEU-a u drugi mirovinski fond ili privatno osiguranje koje pruža određena posebna jamstva (u daljnjem tekstu: prijenos „out”) (
2
). Svrha doprinosa dužnosnika i članova osoblja Unije MSIEU-u, bilo da je riječ o doprinosima koji proizlaze iz dužnosti u službi Unije ili onima koji proizlaze iz prijenosa „in”, jest financiranje MSIEU-a radi buduće isplate starosne mirovine i stoga nije kapitalizirana vrijednost kojom oni mogu raspolagati.
Osim toga, nijedna odredba Pravilnika o osoblju, njegovih priloga ili općih provedbenih odredbi (
3
) ne predviđa mogućnost ili obvezu povrata svih ili dijela doprinosa koji odgovaraju mirovinskim pravima stečenima u okviru MSIEU-a, uključujući one koji proizlaze iz prijenosa „in”, pri čemu je takav prijenos po svojoj prirodi neopoziv (
4
), dužnosniku ili članu osoblja koji je dao otkaz prije nego što je navršio deset godina službe ili, u slučaju smrti, njegovim pravnim sljednicima. Jedina obveza koju uprava ima u takvim okolnostima sastoji se od obavješćivanja dužnosnika ili člana osoblja, u trenutku konačnog prestanka njegove službe, o iznosu aktuarske protuvrijednosti koji odgovara svim mirovinskim pravima stečenima u okviru MSIEU-a (
5
). Samo zahtjev za prijenos „out” omogućuje navedenom dužnosniku ili članu osoblja prijenos aktuarske protuvrijednosti njegovih mirovinskih prava stečenih u okviru MSIEU-a u drugi mirovinski sustav.
U ovom slučaju Opći sud primjećuje da preminuli dužnosnik nije navršio deset godina staža u službi prije otkaza niti je navršio 66 godina života, što su uvjeti za stjecanje prava na starosnu mirovinu, i da nije podnio zahtjev za prijenos „out” aktuarske protuvrijednosti mirovinskih prava stečenih u okviru MSIEU-a prije svoje smrti.
Iz toga slijedi da se, s obzirom na to da nije isplaćena starosna mirovina preminulog dužnosnika i da on nije podnio zahtjev za prijenos „out”, ne može smatrati da stjecanje Unije zbog zadržavanja nakon dužnosnikove smrti njegovih doprinosa MSIEU-u nema valjanu pravnu osnovu.
Budući da postojanje stjecanja bez pravne osnove nije dokazano, Opći sud odbija tužbu u cijelosti a da nije potrebno ispitati je li ispunjen drugi uvjet o kojem ovisi utvrđenje postojanja stjecanja bez osnove.
(
1
)	Članak 11. stavak 2. Priloga VIII. Pravilniku o osoblju za dužnosnike Europske unije (u daljnjem tekstu: Pravilnik o osoblju)
(
2
)	Članak 11. stavak 1. i članak 12. stavak 1. točka (b) Priloga VIII. Pravilniku o osoblju
(
3
)	Odluka Komisije C(2011) 1278 od 3. ožujka 2011. o općim provedbenim odredbama za članke 11. i 12. Priloga VIII. Pravilniku o osoblju u vezi s prijenosom mirovinskih prava, objavljena u Administrativnim obavijestima br. 17-2011 od 28. ožujka 2011. (u daljnjem tekstu: OPO)
(
4
)	Članak 8. stavak 5. OPO‑a
(
5
)	Članak 3. stavak 1. OPO‑a